钦定古今图书集成/明伦汇编/氏族典/第097卷 > 《廖用贤尚友录》 > 苻宏
## 钦定古今图书集成/明伦汇编/氏族典/第097卷 > 《廖用贤尚友录》 > 苻宏

按《前秦录》：宏，坚长子也。坚自称大秦天王，立宏为皇
太子。建元元年，匈奴曹谷刘卫辰帅众寇杏城，坚帅
中外精锐讨之，使卫大将军李威、左仆射王猛辅太
子宏留守长安。六年，坚复遣丞相王猛率步骑六万
向邺，乃留李威辅太子宏守长安。其后坚议大举伐
晋，群臣各有异同，庭议者久之。太子宏进曰：“吴今得
岁，不可伐也。且晋主无罪，人为之用，谢安、桓冲兄弟
皆一方之隽才，君臣戮力，阻险长江，未可图也。”坚不
从，卒有淮南之败。慕容冲遣伪尚书令高盖引兵攻
渭北诸垒，太子宏与战于成贰壁，斩首掳二万。坚屡
为慕容冲所败，乃留太子宏守长安，将中山公诜、张
夫人率骑数百如五将，宣告州郡，期以孟冬救长安。
宏寻将母妻归晋，朝廷处宏于江州。历位辅国将军。
桓元篡位，以宏为凉州刺史。元灭，义熙初谋叛，寇湘
中，伏诛。